text: Bodil
  
  publiceret: 2021-04-21 16:40:04+02:00
  Bodil er navnet på en storm, der den 5. og 6. december 2013 passerede hen over sydlige Norge og Skagerrak. Bodil bevægede sig forholdsvis langsomt, hvorfor stormen kom til at vare ganske lang tid.
  Som det ofte ses, opstod de stærkeste vindforhold efter, at det tilhørende frontsystem med en del regn var passeret. Vinden tiltog først fra sydvest, men det var især, da den drejede mod vest og nordvest, at vinden nåede orkanstyrke. Ved Thorsminde nåede vindstyrken op på 36,6 meter i sekundet – altså et stykke over orkanstyrke. Skaderne ved vestkysten var de høje vindstyrker til trods ret begrænsede, men stormen huskes især på grund af hændelserne i de indre danske farvande.
  Mens lavtrykket passerede hen over Sydnorge, trak sydvestenvinden en masse vand ind gennem Skagerrak. Da lavtrykket var kommet længere over mod Sverige, drejede vinden til nordvest, og det pressede vandet sydover mod nordkysterne af Fyn og Sjælland. Her løb vandet ind i både Odense Fjord og Isefjorden, hvorfra det også løb ind i Roskilde Fjord. Netop her opstod de oversvømmelser stormen Bodil er så kendt for.
  Vandet i Roskilde Fjord steg mere end to meter. Oversvømmelserne blev voldsomme i Frederikssund og ikke mindst i Jyllinge Nordmark, hvor mange beboere måtte forlade deres hjem. I bunden af fjorden truede oversvømmelserne Vikingeskibsmuseet i Roskilde, da vandet nåede helt frem til museet, men man undgik katastrofen.
  Stormen Bodil rasede over det meste af landet, og de fleste kyststationer havde vindstød over orkanstyrke.
  Bodil ramte også i vores nabolande, hvor den i øvrigt fik andre navne. Sverige kaldte den Sven og i Tyskland, hvor den skabte oversvømmelser i Hamborg, fik den navnet Xaver.